Meer geld nodig om beurtkrag te stuitAndré de Ruyter. (Foto: Jhua-Nine Wyrley-Birch) Eskom het oënskynlik meer geld nodig om eindelik daarin te slaag om beurtkrag ŉ bloedneus te gee. Die kragvoorsiener spartel egter om die miljarde rand wat munisipaliteite aan hom verskuldig is, in te vorder. André de Ruyter, uitvoerende hoof van Eskom, het Woensdagaand met die portefeuljekomitees van openbare ondernemings, van minerale hulpbronne en energie asook die parlementêre komitee oor openbare ondernemings en kommunikasie vergader. Die gesamentlike vergadering is gehou sodat Eskom die komitees kon inlig oor korttermyn- en mediumtermynoplossings vir beurtkrag. De Ruyter het dit duidelik gemaak dat die mees lewensvatbare oplossing om beurtkrag tot ŉ minimum te beperk, is om te verseker die kragvoorsiener het die nodige geld om die oopsiklus-gasturbines teen hul volle kapasiteit te laat loop. Indien dit gebeur, kan beurtkrag met twee fases verminder word. Om dit te bewerkstellig vereis Eskom onmiddellike optrede om befondsing vir brandstof te verseker sodat tussen 2 000 MW en 3 000 MW opgewek kan word om die kragnetwerk te stabiliseer. Die versnelde terugkeer van opwekkingseenhede 1, 2 en 3 by die Kusile-kragstasie kan wel meer as 2 100 MW tot die kragnetwerk voeg. Van die komiteelede het ook hul kommer uitgespreek oor die R57 miljard wat munisipaliteite reg oor die land aan Eskom verskuldig is. Hulle voer aan dat die uitstaande skuld as ŉ saak van erns saam met die nasionale regering en die departement van samewerkende regering en tradisionele sake opgeklaar moet word. Komiteelede het verder hul bedenkinge oor die gebruik van onafhanklike kragprodusente gelug en aangevoer dat kernenergie ŉ meer betroubare en goedkoper opsie sou wees as om die roete met onafhanklike kragprodusente te volg. Volgens De Ruyter was die proses om onafhanklik krag op te wek, aanvanklik duur, maar sedert die bod van onafhanklike kragprodusente afgehandel is, het pryse aansienlik gedaal. Boonop is kontrakte vir die eerste ronde onderteken en dit sal oor sowat 11 jaar strek en Eskom kan nie van daardie kontrakte afstand doen nie. Ter afsluiting het Zolani Mkiva, voorsitter van minerale hulpbronne en energie, versoek dat Eskom se kommunikasie oor beurtkrag verbeter en “nie sporadies behoort te wees nie”.